# M142 HIMARS[labot | labot pirmkodu]

|  *M142 HIMARS*  |
| --- |
| *M142* palaiž *GMLRS* raķeti Vaitsendsas raķešu poligonā 2005. gada janvārī |
| Tips | * Raķešu artilērija
* Taktiskā ballistiskā raķete
 |
| Izcelsmes vieta |  ASV |
| Ekspluatācijas vēsture |
| Ekspluatācijas laiks |
kopš 2010. gada |
| Kari | * Karš Afganistānā
* Sīrijas pilsoņu karš
* Irākas pilsoņu karš
* Krievijas iebrukums Ukrainā
 |
| Izgatavošanas vēsture |
| Izgatavotājs | *Lockheed Martin Missiles and Fire Control* |
| Izmaksas |
3,5 miljoni USD (2014) |
| Pavisam izgatavoti |
> 540 |
| Tehniskās detaļas |
| Masa |
16 250 kg |
| Garums |
7 m |
| Platums |
2,4 m |
| Augstums |
3,2 m |
| Apkalpe |
3 |
|

---

 |
| Šaušanas zona |
360° |
| Efektīvais šaušanas attālums | * 2 — 300 km
* 92 km, *M30/31 GMLRS*
 |
| Maksimālais šaušanas attālums |
300 km, *ATACMS*, 500 km, PrSM (no 2023. gada) |
|

---

 |
| Transportlīdzekļa bruņas |
viegls |
| Galvenais bruņojums | * 6 × 227 mm *M30/M31* sērijas raķetes vai
* 1 × 610 mm *ATACMS* raķete vai
* 2 raķetes PrSM (no 2023. gada)
 |
| Dzinējs | *Caterpillar* 3115 *ATAAC* 6,6 litru dīzeļdzinējs 290 ZS |
| Darbības attālums |
480 km |
| Ātrums |
85 km/h |

M142 HIMARS (*M142 High Mobility Artillery Rocket System* — "Augstas mobilitātes artilērijas raķešu sistēma") ir ASV vieglā daudzlādiņu raķešu palaišanas iekārta. Tā ir *M270 Multiple Launch Rocket System* riteņu versija. To 1990. gadu beigās izstrādāja ASV Armijai.

## Pārskats

*M142* sistēma tiek uzstādīta uz ASV Armijas *Family of Medium Tactical Vehicles* (*FMTV*; "Vidēja lieluma taktisko transportlīdzekļu saime") piecu tonnu kravas automašīnas šasijas (modelis *M1140*). *HIMARS* iekārtā ir viens bloks ar sešām *GMLRS* raķetēm vai vienu *ATACMS* raķeti, un tā var palaist visu *M270 Multiple Launch Rocket System* munīcijas saimi. *M142* munīcijas komplekti ir savstarpēji aizvietojami ar *M270 MLRS*, tomēr tas spēj pārvadāt tikai vienu komplektu, nevis standarta divus *M270* un tā variantus.

Nesēja automašīnas logi ir izgatavoti no safīra loksnēm, kas laminētas ar stiklu un polikarbonātu.
*HIMARS* var transportēt ar *Lockheed C-130 Hercules* lidmašīnu. Sākotnēji *FMTV* šasiju ražoja *BAE Systems Mobility & Protection Systems* (agrākais *Armor Holdings Aerospace un Defense Group Tactical Vehicle Systems Division*). No 2010. līdz 2017. gadam to ražoja *Oshkosh Corporation*. Gan šasiju, gan palaišanas sistēmu tagad ražo uzņēmums *Lockheed Martin Missiles & Fire Control* Kamdenā, Arkanzasā.

*M142* ir pārbaudīta arī kā vispārējā palaišanas iekārta gan artilērijas raķetēm, gan *AMRAAM* pretgaisa raķetes *SLAMRAAM* virszemes palaišanas variantam.

*M142* apkalpē ir artilērists, automašīnas vadītājs un palaišanas iekārtas vadītājs.

## Raķetes

*HIMARS* sistēma var palaist šādas raķetes:

### *MLRS*

*MFOM* (*MLRS Family of Munitions*) saimes *M28* raķetes ir *M270* sistēmas nevadāmo *M26* raķešu variants. Katrā komplektā ir 6 identiskas 227 mm raķetes.

* M28 praktizēšanās raķetes. Tas ir *M26* variants ar trim balasta konteineriem un trim dūmu marķēšanas konteineriem.
* M28A1 samazināta darbības rādiusa praktizēšanās raķete (*RRPR*) ar trulu priekšgalu. Attālums samazināts līdz 9 km.
* M28A2 zemu izmaksu samazināta darbības rādiusa praktizēšanās raķete (*LCRRPR*) ar trulu priekšgalu. Attālums samazināts līdz 9 km.

### *GMLRS*

*GMLRS* (*Guided Multiple Launch Rocket System*) raķetēm ir paplašināts darbības rādiuss, un tās inerciālajai navigācijas sistēmai ir pievienota *GPS* vadība. Katrā komplektā ir 6 identiskas 227 mm raķetes. *GMLRS* raķetes tika ieviestas 2005. gadā. *M30* un *M31* raķetes, izņemot to kaujas galviņas, ir identiskas. Līdz 2021. gada 1. decembrim bija saražots 50 000 *GMLRS* raķešu.

* M30 raķetēs izmanto 404 *DPICM M101* kasešu munīciju. Attālums: 15 — 92 km. No 2004. līdz 2009. gadam tika saražotas 3936 raķetes, ražošanu pārtrauca par labu *M30A1*. Atlikušās *M30* raķetes tiek atjauninātas ar *M30A1* vai *M31A1* kaujas galviņu.
* M30A1 raķetes ar alternatīvo kaujas galviņu (*Alternative Warhead*, *AW*). Attālums: 15 – 92 km. *GMLRS* raķete, kas aizstāja *M30* munīciju ar aptuveni 182 000 volframa fragmentiem, kas noklāj daudz lielāku platību. Tās sāka ražot 2015. gadā.
* M30A2 raķetes ar alternatīvo kaujas galviņu. Attālums: 15 – 92 km. Tā ir uzlabota *M30A1* ar nejutīgu munīcijas dzinējsistēmu (*Insensitive Munition Propulsion System*, *IMPS*). Tas ir vienīgais *M30* variants ražošanā kopš 2019. gada.
* M31 raķetes ar 91 kg spēcīgi sprāgstošu vienotu kaujas galviņu ar 23 kg *PBX-109* sprāgstvielas tērauda sprādziena sadrumstalojošā korpusā. Attālums: 15 – 92 km. Raķetes ražošana tika uzsākta 2005. gadā. Kaujas galviņu izgatavo *General Dynamics*.
* M31A1 raķetes ar 91 kg spēcīgi sprāgstošu vienotu kaujas galviņu. Attālums: 15 – 92 km. Uzlabots *M31* ar jaunu vairāku režīmu detonatoru, kas ļauj veikt sprādzienu gaisā.
* M31A2 raķetes ar 91 kg spēcīgi sprāgstošu vienotu kaujas galviņu. Attālums: 15 — 92 km. Uzlabots *M31A1* ar nejutīgu munīcijas dzinējsistēmu (*Insensitive Munition Propulsion System*). Tas ir vienīgais *M31* variants ražošanā kopš 2019. gada.
* ER GMLRS raķetes ar paplašinātu darbības rādiusu līdz 150 km. Raķetēm tiek izmantots nedaudz palielināts raķešdzinējs, jaunas konstrukcijas korpuss un ar asti darbināma vadība. Tām ir vienotaiss un *AW* variants. Pirmais veiksmīgais *ER GMLRS* izmēģinājumu lidojums notika 2021. gada martā.

### *ATACMS*

*ATACMS* (*Army Tactical Missile System*, "Armijas taktisko raķešu sistēma") ir 610 mm zeme-zeme raķešu sērija ar darbības rādiusu līdz 300 km. Katrā raķešu komplektā ir viena *ATACMS* raķete. 2022. gada ASV bruņoto spēju arsenālā bija tikai *M48*, *M57* un *M57E1* raķetes.

* M39 (*ATACMS Block I*) raķete ar inerciālu vadību. Raķetē ir 950 *M74* pretkājnieku un pretmateriālu (*APAM*) mazkalibra bumbas. Attālums: 25 — 165 km. No 1990. līdz 1997. gadam tika saražotas 1650 *M39* raķetes, kad ražošanu pārtrauca par labu *M39A1*. *M39* ir vienīgais *ATACMS variants*, ko var palaist no visiem *M270* un *M142* variantiem.
* M39A1 (*ATACMS Block IA*) raķete ar *GPS* vadību. Raķete nes 300 *M74 APAM* mazkalibra bumbas. Attālums: 20 — 300 km. *M39A1* un visas vēlāk ieviestās *ATACMS* raķetes var izmantot tikai ar *M270A1* (vai tā variantiem) un *M142*. No 1997. līdz 2003. gadam tika saražotas 610 *M39A1* raķetes.
* M48 (*ATACMS Quick Reaction Unitary*; *QRU*) raķete ar *GPS* vadību. Raķete nes 227 kg *WDU-18/B* ļoti eksplozīvu fragmentīvu kaujas galviņu, kas aizgūta no ASV Jūras spēku pretkuģu raķetes *Harpoon*. Attālums: 70 — 300 km. No 2001. līdz 2004. gadam tika saražotas 176 *M48* raķetes, kad ražošana tika pārtraukta par labu *M57*.
* M57 (*ATACMS TACMS 2000*) raķete ar *GPS* vadību. Raķete apgādāta ar *WDU-18/B* kaujas galviņu. Attālums: 70 — 300 km. No 2004. līdz 2013. gadam tika saražotas 513 *M57* raķetes.
* M57E1 (*ATACMS Modification*; *MOD*) raķete ar *GPS* vadību. *M57E1* ir apzīmējums modernizētām *M39* un *M39A1* raķetēm ar pārstrukturētu dzinēju, atjauninātu navigācijas un vadības programmatūru un aparatūru, kā arī vienotu *WDU-18/B* kaujas lādiņu *M74 APAM* bumbu vietā. Tām ir arī tuvuma sensors detonācijai gaisā. Modernizācijas darbi tika uzsākti 2017. gadā ar sākotnējo pasūtījumu 220. Plānots, ka programma beigsies 2024. gadā, kad tiks ieviesta *Precision Strike Missile* (*PrSM*), kas aizstās *ATACMS* raķetes ASV arsenālā.

### *PrSM*

PrSM (*Precision Strike Missile*) ir jauna ar *GPS* vadāmu raķešu sērija, kas 2024. gadā sāks aizstāt *ATACMS* raķetes. *PrSM* ir jaunizveidota laukuma iedarbības kaujas galviņa, un tās darbības rādiuss ir 60 — 499 km. *PrSM* raķetes var palaist no *M270A2* un *M142* ar raķešu blokiem, kas satur 2 raķetes. Sākot ar 2022. gadu *PrSM* tiek ražotas zemā prioritātē, un gada laikā ASV militārpersonām plānots piegādāt 110 raķetes.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: M142 HIMARS.
* HIMARS Lockheed Martin
* High Mobility Artillery Rocket System (HIMARS) Arhivēts 2016. gada 27. aprīlī, *Wayback Machine* vietnē.
* Information about M26/M30/M31 MLRS rockets on designation-systems.net